ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐ อาศัยอํานาจตามความในมาตรา ๑๕ วรรคสี่ และมาตรา ๑๕/๑ วรรคสาม แห่งพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๙) พ.ศ. ๒๕๖๐ ก.ศป. โดยความเห็นชอบของที่ประชุมใหญ่ตุลาการในศาลปกครองสูงสุดออกระเบียบไว้ ดังต่อไปนี้ข้อ ๑ ระเบียบนี้เรียกว่า "ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุดตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด และประธานศาลปกครองสูงสุด พ.ศ. ๒๕๖๐"ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิก(๑) ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด รองประธานศาลปกครองสูงสุด และประธานศาลปกครองสูงสุด พ.ศ. ๒๕๔๔ (๒) ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด รองประธานศาลปกครองสูงสุด และประธานศาลปกครองสูงสุด (ฉบับที่ ๒) พ.ศ. ๒๕๕๓ข้อ ๔ การคัดเลือกบุคคลเพื่อแต่งตั้งให้ดํารงตําแหน่งตุลาการศาลปกครองสูงสุดให้คัดเลือกจากตุลาการในศาลปกครองชั้นต้นและจากบุคคลซึ่งมิได้ดํารงตําแหน่งตุลาการศาลปกครองในขณะนั้นข้อ ๕ การคัดเลือกตุลาการในศาลปกครองชั้นต้นเพื่อเลื่อนขึ้นแต่งตั้งให้ดํารงตําแหน่งตุลาการศาลปกครองสูงสุด ให้ ก.ศป. พิจารณาจากผู้ดํารงตําแหน่งอธิบดีศาลปกครองชั้นต้น รองอธิบดีศาลปกครองชั้นต้น ตุลาการหัวหน้าคณะศาลปกครองชั้นต้น หรือตําแหน่งที่เรียกชื่ออย่างอื่นที่เทียบเท่า โดยพิจารณาตามลําดับอาวุโสและระยะเวลาการดํารงตําแหน่ง ประกอบกับความรู้ความสามารถ ความรับผิดชอบ ความเหมาะสม ประวัติและผลงานการปฏิบัติราชการ และประโยชน์ของทางราชการเป็นสําคัญ โดยไม่ต้องได้รับความยินยอมจากผู้ได้รับการพิจารณาคัดเลือกนั้น เว้นแต่มีอายุราชการคงเหลือไม่เกินหนึ่งปีนับจากวันสิ้นปีงบประมาณที่ดําเนินการคัดเลือก หรือมีเหตุจําเป็นอื่นตามที่ ก.ศป. เห็นสมควรผู้ดํารงตําแหน่งที่จะได้รับการคัดเลือกเพื่อเลื่อนขึ้นแต่งตั้งเป็นตุลาการศาลปกครองสูงสุดตามวรรคหนึ่ง จะต้องมีระยะเวลาการดํารงตําแหน่งนับถึงวันสิ้นปีงบประมาณที่ดําเนินการคัดเลือก ดังต่อไปนี้ (๑) เป็นอธิบดีศาลปกครองชั้นต้นมาแล้วไม่น้อยกว่าสามปี (๒) เป็นรองอธิบดีศาลปกครองชั้นต้นมาแล้วไม่น้อยกว่าห้าปี (๓) เป็นตุลาการหัวหน้าคณะศาลปกครองชั้นต้นมาแล้วไม่น้อยกว่าเจ็ดปีในกรณีที่ตุลาการศาลปกครองโอนไปดํารงตําแหน่งเลขาธิการสํานักงานศาลปกครอง และต่อมาโอนกลับเข้ามาดํารงตําแหน่งตุลาการศาลปกครอง ให้นําระยะเวลาที่โอนไปดํารงตําแหน่งเลขาธิการสํานักงานศาลปกครองและลําดับอาวุโสมานับและเทียบรวมเป็นระยะเวลาการดํารงตําแหน่งนั้น ๆ ด้วยกรณีมีความจําเป็นหรือมีเหตุอันควรที่จะต้องดําเนินการเพื่อประโยชน์อย่างยิ่งแก่ราชการศาลปกครอง ก.ศป. อาจมีมติด้วยคะแนนเสียงมากกว่ากึ่งหนึ่งของจํานวนกรรมการตุลาการศาลปกครองทั้งหมดเท่าที่มีอยู่ ยกเว้นความในวรรคหนึ่งและวรรคสองได้การเสนอรายชื่อผู้ได้รับการพิจารณาคัดเลือกเพื่อเลื่อนขึ้นแต่งตั้งให้ดํารงตําแหน่งตุลาการ ศาลปกครองสูงสุด ให้เสนอรายชื่อตามลําดับอาวุโสในขณะดํารงตําแหน่งตุลาการในศาลปกครองชั้นต้นข้อ ๖ การคัดเลือกบุคคลซึ่งมิได้ดํารงตําแหน่งตุลาการศาลปกครองในขณะนั้นเพื่อแต่งตั้งให้ดํารงตําแหน่งตุลาการศาลปกครองสูงสุดให้ดําเนินการโดยวิธีตรวจสอบคุณสมบัติ ตรวจสุขภาพพิจารณาหลักฐานที่แสดงประสบการณ์ในการทํางานหรือผลงานทางวิชาการ ทดสอบความรู้ความสามารถ และความเหมาะสมโดยการสอบสัมภาษณ์ และรับฟังความคิดเห็นของบุคคลในแวดวงกฎหมาย และการบริหารราชการแผ่นดินให้ ก.ศป. ออกประกาศรับสมัครบุคคลซึ่งมิได้ดํารงตําแหน่งตุลาการศาลปกครองในขณะนั้นเข้ารับการคัดเลือกเพื่อแต่งตั้งให้ดํารงตําแหน่งตุลาการศาลปกครองสูงสุด โดยกําหนดรายละเอียดเกี่ยวกับตําแหน่งที่คัดเลือก คุณสมบัติของผู้สมัคร การสมัคร ขั้นตอนการคัดเลือก การประเมินผลการคัดเลือก และการประกาศผลการคัดเลือก การเสนอรายชื่อผู้ได้รับการพิจารณาคัดเลือกเพื่อแต่งตั้งให้ดํารงตําแหน่งตุลาการศาลปกครองสูงสุด ให้เสนอรายชื่อเรียงตามลําดับคะแนนของผู้ที่ผ่านการคัดเลือกตามประกาศผลการคัดเลือกข้อ ๗ ให้มีคณะอนุกรรมการดําเนินการคัดเลือกบุคคลเพื่อแต่งตั้งให้ดํารงตําแหน่งตุลาการศาลปกครองสูงสุด คณะหนึ่ง ประกอบด้วย ประธานศาลปกครองสูงสุด เป็นประธานอนุกรรมการ รองประธานศาลปกครองสูงสุด และประธานแผนกในศาลปกครองสูงสุด ทุกคน เป็นอนุกรรมการให้เลขาธิการสํานักงานศาลปกครองเป็นเลขานุการ และให้ข้าราชการฝ่ายศาลปกครองที่เลขาธิการสํานักงานศาลปกครองมอบหมายจํานวนไม่เกินสองคนเป็นผู้ช่วยเลขานุการคณะอนุกรรมการตามวรรคหนึ่งอาจเสนอความเห็นให้ ก.ศป. แต่งตั้งคณะอนุกรรมการชุดอื่นเพิ่มเติม เพื่อช่วยดําเนินการตามข้อ ๕ และข้อ ๖ เมื่อดําเนินการเสร็จแล้วให้คณะอนุกรรมการตามวรรคหนึ่ง เสนอผลการคัดเลือกต่อ ก.ศป. เพื่อพิจารณาให้ความเห็นชอบ และประกาศรายชื่อผู้ได้รับความเห็นชอบให้ดํารงตําแหน่งตุลาการศาลปกครองสูงสุดโดยเปิดเผย ข้อ ๘ การคัดเลือกผู้ดํารงตําแหน่งตุลาการหัวหน้าคณะศาลปกครองสูงสุด ให้ ก.ศป. พิจารณาคัดเลือกจากตุลาการศาลปกครองสูงสุด โดยพิจารณาตามหลักอาวุโส ประกอบกับความรู้ ความสามารถและความเหมาะสมที่จะดํารงตําแหน่งตุลาการหัวหน้าคณะศาลปกครองสูงสุดข้อ ๙ การคัดเลือกผู้ดํารงตําแหน่งประธานแผนกในศาลปกครองสูงสุด ให้ ก.ศป. พิจารณาคัดเลือกจากตุลาการหัวหน้าคณะศาลปกครองสูงสุด โดยพิจารณาตามหลักอาวุโส ประกอบกับ ความรู้ความสามารถและความเหมาะสมที่จะดํารงตําแหน่งประธานแผนกในศาลปกครองสูงสุดข้อ ๑๐ การคัดเลือกผู้ดํารงตําแหน่งรองประธานศาลปกครองสูงสุด ให้ ก.ศป. พิจารณาคัดเลือกจากประธานแผนกในศาลปกครองสูงสุด โดยพิจารณาตามหลักอาวุโส ประกอบกับความรู้ ความสามารถและความเหมาะสมที่จะดํารงตําแหน่งรองประธานศาลปกครองสูงสุด ข้อ ๑๑ การคัดเลือกผู้ดํารงตําแหน่งประธานศาลปกครองสูงสุด ให้ ก.ศป. พิจารณาคัดเลือกจากรองประธาน ศาลปกครองสูงสุด โดยพิจารณาตามหลักอาวุโส ประกอบกับความรู้ ความสามารถและความเหมาะสมที่จะดํารงตําแหน่งประธานศาลปกครองสูงสุด ข้อ ๑๒ กรณีที่ไม่อาจปฏิบัติตามวิธีการที่กําหนดในข้อ ๘ ข้อ ๙ ข้อ ๑๐ หรือข้อ ๑๑ ก.ศป. อาจพิจารณาคัดเลือกตุลาการในศาลปกครองสูงสุด โดยพิจารณาตามหลักอาวุโส ประกอบกับความรู้ ความสามารถและความเหมาะสม เพื่อแต่งตั้งให้ดํารงตําแหน่งตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด หรือประธานศาลปกครองสูงสุด แล้วแต่กรณี ข้อ ๑๒/๑ ให้มีคณะอนุกรรมการตุลาการศาลปกครองคณะหนึ่ง ประกอบด้วย ประธานศาลปกครองสูงสุด เป็น ประธานอนุกรรมการ รองประธานศาลปกครองสูงสุด และประธานแผนกในศาลปกครองสูงสุด ทุกคน เป็นอนุกรรมการ มีอํานาจหน้าที่พิจารณาเสนอรายชื่อตุลาการในศาลปกครองสูงสุดที่เหมาะสมจะดํารงตําแหน่งตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด และประธานศาลปกครองสูงสุด ตามข้อ ๘ ข้อ ๙ ข้อ ๑๐ ข้อ ๑๑ หรือข้อ ๑๒ แล้วแต่กรณี ต่อ ก.ศป. เพื่อพิจารณาให้เลขาธิการสํานักงานศาลปกครองเป็นเลขานุการ และให้ข้าราชการฝ่ายศาลปกครองที่เลขาธิการสํานักงานศาลปกครองมอบหมายจํานวนไม่เกินสองคนเป็นผู้ช่วยเลขานุการข้อ ๑๓ การจัดลําดับอาวุโสของตุลาการในศาลปกครองสูงสุดให้พิจารณาตามลําดับ ดังนี้ (๑) ตําแหน่งปัจจุบันผู้ใดดํารงตําแหน่งก่อน(๒) ถ้าดํารงตําแหน่งปัจจุบันพร้อมกันให้พิจารณาเทียบการดํารงตําแหน่งในศาลปกครองสูงสุด ย้อนหลังลงไปตามลําดับว่าผู้ใดดํารงตําแหน่งนั้น ๆ ก่อน (๓) ถ้าดํารงตําแหน่งตุลาการศาลปกครองสูงสุดพร้อมกัน ผู้ที่ผ่านการคัดเลือกให้ดํารงตําแหน่งตุลาการ ศาลปกครองสูงสุดตามประกาศ ก.ศป. ตั้งแต่ประกาศ ก.ศป. เรื่อง รายชื่อผู้ที่ผ่านการคัดเลือกเพื่อแต่งตั้งให้ดํารงตําแหน่งตุลาการศาลปกครองสูงสุด ลงวันที่ ๑๑ กุมภาพันธ์ พ.ศ. ๒๕๕๑ เป็นต้นไป ให้พิจารณาจากลําดับที่ได้รับการโปรดเกล้าฯ แต่งตั้งให้ดํารงตําแหน่งตุลาการศาลปกครองสูงสุด (๔) ถ้าพิจารณาตาม (๑) (๒) และ (๓) แล้ว ยังจัดลําดับอาวุโสไม่ได้ ให้ ก.ศป. พิจารณาเป็นรายบุคคล ข้อ ๑๔ ให้ ก.ศป. มีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้ข้อ ๑๕ ให้ประธานศาลปกครองสูงสุดรักษาการตามระเบียบนี้ และให้มีอํานาจออกประกาศหรือคําสั่งเพื่อประโยชน์ ในการปฏิบัติตามระเบียบนี้ผู้มีอํานาจลงนาม ประกาศ ณ วันที่ ๑๒ ตุลาคม พ.ศ. ๒๕๖๐ ปิยะ ปะตังทา ประธานศาลปกครองสูงสุด ประธานกรรมการตุลาการศาลปกครอง